Cividadeko herri harresitua

Cividadeko herri harresitua Cividad izeneko muinoan dagoen Burdin Aroko harresitu garai bat da, Angostina kontzejuan, Bernedo udalerrian. Kastro honetatik, 150 m beherago, Ega ibaiak egiten duen bide estuan zeharreko igarobidea kontrolatzen zen, eta altura horretatik lurraldearen zati handi bat kontrolatzen zuten.

Babes naturala ahulagoa zen tokietan, harresi sendo bat eraiki zuten, forma erdizirkularrekoa, nahiz eta gaur egun hura suntsitu izanaren ondoriozko hondakinek estalita dagoen, pentsa liteke 3 m-ko zabalera eta 755 m-ko luzera izango zituela. Harresi honen ipar-mendebaldean arrokan zulaturiko babes-hobia eraiki zuten, 12 m-ko zabalera eta 1,5 eta 3 m arteko sakonerakoa. Puntu horretan egongo zen, segur aski, kastrorako sarrera. Eremuaren barruan jendea hartzeko eraikuntzak jaso zituzten. 30.624 m2ko azalera zuela kalkulatzen da. 

Kastro hau Burdin Aroaren hasieran egina izango da segur aski, K.a. IX. mende inguruan, eta bertako bizimoduak inguru hau erromanizatzen hasi ziren arte iraungo zuen.

Iñigo García Larreinak ikerlariak beroien iparraldeko mugan kokatzen du, beroiek eta autrigoiek banatzen zituen herri gotortuen lerro bateko osagai.

Erreferentziak 

 Ikus, gainera 

 Euskal Herriko kastroak

Kanpo estekak

Kategoria:Euskal Herriko kastroak
Kategoria:Euskal Herriko arkeologia
Kategoria:Euskal Herriko aztarnategi arkeologikoak
Kategoria:Euskal Herriko kastroak
Kategoria:Bernedo